Τραχανόσουπα με συκωτάκια κοτόπουλου πατέ και κοπανιστή Μυκόνου
Μια ωραία τραχανόσουπα, κρεμώδης και κόμφορτ. Με παχύ γιαούρτι και με κοπανιστή.
150 γρ. τραχανάς ξινός, αλευρένιος , 2 λίτρα ζωμός κότας, 1 μάτσο μάραθος, 150 γρ. γιαούρτι σακούλας, 50 γρ. βούτυρο αγελάδος, αλάτι, πιπέρι φρεσκοτριμμένο, 1 κουτ. σούπας χυμός λεμονιού, 250 γρ. συκωτάκια κοτόπουλου, 50 γρ. μπέικον, χοντροκομμένο, 2 κουτ. σούπας κρεμμύδι λευκό, ψιλοκομμένο, 50 ml γλυκό κρασί Σάμου, 1 κουτ. γλυκού μείγμα 5 μπαχαρικών (κινεζικής προέλευσης, γνωστό ως 5 spices, αποτελείται από αστεροειδή γλυκάνισο, γαρίφαλο, κανέλα, μαραθόσπορο και πιπέρι Σετσουάν, σε μπαχαράδικα και παντοπωλεία), 2 κουτ. γλυκού μέλι, 100 γρ. βούτυρο αγελάδος , 50 ml κρέμα γάλακτος, αλάτι, πιπέρι φρεσκοτριμμένο , 200 γρ. κοπανιστή Μυκόνου, για το σερβίρισμα
Ζεσταίνουμε ένα μεγάλο αντικολλητικό τηγάνι και σοτάρουμε, χωρίς λάδι, το μπέικον για 4-5 λεπτά, να ροδίσει καλά. Ρίχνουμε το κρεμμύδι, τα συκωτάκια και αλατοπίπερο και συνεχίζουμε το σοτάρισμα για 4-5 λεπτά ή μέχρι να αλλάξουν χρώμα τα συκωτάκια. Σβήνουμε με το κρασί και μαγειρεύουμε για 5-6 λεπτά, μέχρι να εξατμιστεί το αλκοόλ και να πάρει το φαγητό μία βράση. Αποσύρουμε από τη φωτιά και αφήνουμε να κρυώσει ελαφρώς. Αδειάζουμε το όλον στο μπλέντερ και χτυπάμε μέχρι το μείγμα να γίνει ομοιόμορφο. Προσθέτουμε το μείγμα μπαχαρικών, το μέλι, το βούτυρο και την κρέμα και ανακατεύουμε πολύ καλά.Αλατοπιπερώνουμε το πατέ και το αδειάζουμε με κουτάλι σε ένα μπολ. Καλύπτουμε με διάφανη μεμβράνη και το βάζουμε στο ψυγείο για 12 ώρες, μέχρι να σφίξει. Σε μια κατσαρόλα ζεσταίνουμε το 1/3 του βουτύρου σε δυνατή φωτιά και σοτάρουμε τον τραχανά μέχρι να ξανθύνει. Ρίχνουμε τον ζωμό και τον μάραθο δεμένο με σπάγκο, μετριάζουμε τη φωτιά και βράζουμε πολύ καλά για 25-30 λεπτά ή μέχρι να γίνει ο τραχανάς. Πετάμε τον μάραθο και πολτοποιούμε το περιεχόμενο της κατσαρόλας με ραβδομπλέντερ (αν δεν έχουμε, μεταφέρουμε σε πολυκόφτη) μέχρι να γίνει βελουτέ. Προσθέτουμε το υπόλοιπο βούτυρο και το γιαούρτι και ανακατεύουμε σε χαμηλή φωτιά μέχρι να δέσει. Ρίχνουμε τον χυμό λεμονιού και αλατοπίπερο και αποσύρουμε από τη φωτιά.Βάζουμε 1 κουταλιά πατέ στο κέντρο του πιάτου.Ρίχνουμε τη σούπα του τραχανά ζεστή και από πάνω 2-3 κουταλάκια του γλυκού κοπανιστή. Αφήνουμε 1-2 λεπτά να αρχίσει να λιώνει το τυρί και σερβίρουμε.
Γιαούρτι,Τραχανάς,Τυρί